"Dumngeg kadagiti makaabbukay a kanta ti iloko a naputar ken nagaun iti kalikagum ti puso. Dagitoy ti naitalimeng iti kaunggan tapno maikkan anges ti sonata ti kalman ken maibinggas iti agdama a mamalukay iti irteng ti rikna. No maminsan, pitingenna ti kaunggan ket lukaisanna ti linabag ti kalman nangruna no mainaig ken ni Ayat. Agbalin met a nota ti tunggal anges ket sika a mismo ti mangtempla ti kuerdas ni Ayat iti kayatmo nga ayug tapno rummuar ti napimpintas a himno ken rima ti biag..."
Jun 23, 2017
Agyamanak
agyamanak ti panagsublim iti panagmaymaysak
saan a gapu ti kaadda ti salugsog iti nakem
adda ketdi imbatina a batonlagip a pakalaglagipak-
wen, saanmo a basol ti nagbiddutam
ta di marikna dagiti saan a makaawat,
ngem adda ketdi agur-uray a karit a mangtakuat
dagiti saludsodmo a kayatmo a masungbatan.
agyamanak ti panagsublim iti rupam nakitak
naisangsangayan a pintas saan a mayebkas,
adda rimat dagita matam nasarangsang katawam
iti rinibu a milia a kaadayo nagsublika't arpad.
iti kaaddam kaniak padasek nga isapulan
ti di mabilang a saludsod tapno masungbatan,
saan a gapu ti kaadda ti salugsog iti nakem
pukawen sainnek barukong tapno aggibusen.
agyamanak ti panagsublim iti panagmaymaysak
saan a gapu ti kaadda ti salugsog iti nakem-
maipasngay sabali a biag iti kaaddam kaniak.
-rudy ram. rumbaoa
agyamanak/immuna a naiposte iti iluko.com idi enero 2006
dagiti koleksion a daniw, sarita, kanta ken dadduma pay
www.samiwengkenayatnirudy.blogspot.com
ilo_Latn zsm_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn pol_Latn ilo_Latn ilo_Latn por_Latn